Diari Oficial de la Generalitat Valenciana


Sumari del DOGV 7111, del 16-09-2013 (2013/8862)

RESOLUCIÓ d'11 de setembre de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre la Generalitat i la Federació de Folklore de la Comunitat Valenciana per a la realització d'activitats relacionades amb projectes i iniciatives de matèries que siguen d'interés a ambdós institucions.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7111

Data del DOGV
:   16-09-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/8862


Data del document
:   11-09-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ d'11 de setembre de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de col·laboració entre la Generalitat i la Federació de Folklore de la Comunitat Valenciana per a la realització d'activitats relacionades amb projectes i iniciatives de matèries que siguen d'interés a ambdós institucions. [2013/8862]  
La Generalitat i la Federació de Folklore de la Comunitat Valenciana han subscrit, prèvia tramitació reglamentària, el 3 de setembre de 2013, el conveni marc de col·laboració per a la realització d'activitats relacionades amb projectes i iniciatives de matèries que siguen d'interés a ambdós institucions.  
En compliment del que establix l'article 3.4 del Decret 20/1993, de 8 de febrer, del Consell, és procedent la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 994/2013 i que figura com a annex d'esta resolució.  
  
València, 11 de setembre de 2013.- La directora general del Secretariat del Consell i Relacions amb les Corts: Marta Martí Arador.  
  
  
  
Conveni marc de col·laboració entre la Generalitat, a través de la Conselleria de Governació i Justícia, i la Federació de Folklore de la Comunitat Valenciana, per a la realització d'activitats relacionades amb projectes i iniciatives de matèries que siguen d'interés d'ambdós institucions  
  
València, 3 de setembre de 2013  
  
Reunits  
D'una part, la Generalitat, representada pel conseller de Governació i Justícia, Serafín Castellano Gómez, en virtut de nomenament efectuat pel Decret 20/2012, de 7 de desembre, del president de la Generalitat.  
  
I, d'una altra part, Manuel Camarasa Navalón, amb DNI 47075330 K, com a representant legal de la Federació de Folklore de la Comunitat Valenciana, en qualitat de president de l'entitat esmentada i d'acord amb les facultats que té atribuïdes en l'article 35 dels estatuts de la Federació.  
Les parts en la representació que tenen i amb les facultats que els seus respectius càrrecs els conferixen, es reconeixen prou capacitat legal per a l'atorgament del present conveni, i a l'efecte  
  
Manifesten  
  
I. Un dels objectius essencials del Consell de la Generalitat és el ple desenrotllament de l'Estatut d'Autonomia, que no sols és la norma institucional bàsica de la Comunitat Valenciana, sinó que constituïx la norma identitària sentida com a tal per tots els valencians. La plena posada en valor del nostre Estatut ha de ser una comesa en què també s'impliquen els sectors socials, econòmics, educatius, formatius i culturals, perquè des de tots estos àmbits poden realitzar-se importants aportacions que contribuïsquen a consolidar, promocionar i potenciar el nostre autogovern.  
II. En diversos preceptes del seu títol IV, i sense perjuí de les referències recollides en articles integrats en altres títols del mateix text normatiu, l'Estatut d'Autonomia de la Comunitat Valenciana atribuïx a la Generalitat competències de distinta intensitat en relació amb matèries com la conservació, modificació i desenrotllament del Dret Foral Civil valencià, els espectacles públics, la protecció civil, la policia autònoma, la seguretat pública, les consultes populars i els processos electorals autonòmics, justícia, col·legis professionals, fundacions, associacions, registres i notariat, així com competències en matèria d'escoles de música i escoles d'educands, bandes de música i societats musicals; en especial, les relatives al foment, impuls i promoció estructural, social, econòmica i cultural de les bandes de música, escoles de música i educands i societats musicals, la promoció i protecció de l'associacionisme musical, prestant suport a les federacions i associacions que perseguisquen la promoció, desenrotllament, ensenyament, difusió i protecció de la música.  
I, en el marc de l'organització de l'Administració de la Generalitat, eixes competències són exercides, en tot o en part, en virtut de la normativa que es menciona tot seguit, a través de la Conselleria de Governació i Justícia.  
III. L'article 10 del Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, conferix a la Conselleria de Governació i Justícia competències en matèria d'interior, protecció civil, gestió de la unitat del Cos Nacional de Policia adscrita a la Comunitat Valenciana, prevenció, extinció d'incendis i gestió de les competències en matèria de situacions d'emergència, desenrotllament estatutari, consultes populars, bandes de música, pilota valenciana, justícia, col·legis professionals, fundacions, associacions, registres i notariat. Les competències esmentades es concreten en l'article 27.2 del Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat.  
Per la seua banda, el Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia, en l'article 4 disposa que el conseller de Governació i Justícia, entre altres, assumix, així mateix, les competències en matèria d'escoles de música i escoles d'educands; bandes de música i societats musicals, en especial les relatives al foment, impuls i promoció estructural, social, econòmica i cultural de les bandes de música, escoles de música i d'educands i societats musicals; la promoció i protecció de l'associacionisme musical; així com les activitats i ensenyaments musicals no reglats. Igualment, assumix la competència relativa al foment, suport i potenciació, en tots els ordes, de l'esport de la pilota valenciana i la seua tutela, garantint-ne el coneixement, desplegament, pràctica i difusió dins i fora de la Comunitat Valenciana, tot coordinant i ajudant al funcionament de la Federació Esportiva de Pilota Valenciana.  
En el mateix sentit, el Reglament Orgànic i Funcional esmentat atorga a les quatre direccions generals en què s'estructura la Conselleria de Governació i Justícia, la gestió de les competències següents:  
  
a) Respecte de la Direcció General de Seguretat i Protecció Ciutadana:  
- La direcció i gestió de les polítiques de la Generalitat en matèria de seguretat i protecció ciutadana.  
- La direcció i gestió de les polítiques relacionades amb la formació de les policies locals, dels servicis essencials i complementaris d'emergències, així com la direcció i gestió de l'organisme que té assumides les competències en esta matèria.  
- La gestió i realització d'altres activitats formatives en matèria de seguretat, emergències i protecció ciutadana.  
- La coordinació i selecció de policies locals a la Comunitat Valenciana, així com el nomenament de representants en els tribunals.  
  
- Espectacles, establiments públics i activitats recreatives, en el marc del que establix la llei.  
- En relació amb la Unitat del Cos Nacional de Policia adscrita a la Comunitat Valenciana, la direcció i gestió derivades de l'acord administratiu de col·laboració subscrit entre el Ministeri de l'Interior i la Generalitat en matèria policial, i l'exercici de les competències en matèria de personal dels membres de la dita unitat .  
- La gestió de competències atribuïdes a la Generalitat en matèria de consultes populars i electorals, en el marc de la Llei Orgànica del Règim Electoral General i la Llei Electoral Valenciana.   
- I la gestió en matèria d'ajuda a les víctimes del terrorisme així com les iniciatives en reconeixement a estes.  
b) Quant a la Direcció General de Prevenció, Extinció d'Incendis i Emergències:  
- La direcció i gestió de les polítiques de la Generalitat en matèria de protecció civil, prevenció i extinció d'incendis forestals, sense perjuí del que disposa la Llei 3/1993, de 9 de desembre, de la Generalitat, Forestal de la Comunitat Valenciana, Llei 13/2010, de 23 de novembre, de la Generalitat, de Protecció Civil i Gestió d'Emergències, i la Llei 7/2011, d'1 d'abril, de la Generalitat, dels Servicis de Prevenció, Extinció d'Incendis i Salvament de la Comunitat Valenciana i en la seua normativa de desplegament.  
- La detecció i extinció dels incendis forestals.  
- La planificació, direcció, gestió i coordinació de la vigilància dissuasòria davant del risc d'incendis forestals.  
- La direcció i gestió de polítiques d'informació i conscienciació ciutadana en matèria de prevenció d'incendis.  
- La direcció i gestió de l'encomanda del Consell de Seguretat Nuclear de la Generalitat.  
- I la direcció i gestió de la participació de la Generalitat en els consorcis de bombers.  
c) Sota la responsabilitat de la Direcció General de Desenrotllament Estatutari i Promoció de l'Autogovern:  
- Promoure, dirigir i orientar les iniciatives legislatives de desenrotllament estatutari, i dirigir i gestionar totes les actuacions encaminades a la recuperació, el desenrotllament, l'impuls, la potenciació i la divulgació del dret foral civil valencià.  
- Impulsar totes les actuacions de distinta naturalesa a la legislativa que dimanen de l'Estatut d'Autonomia per al seu desenrotllament.  
- Promoure convenis de col·laboració destinats a la investigació, promoció i divulgació del dret foral civil valencià.  
- Col·laborar en les polítiques d'assumpció i transferències de competències previstes en l'Estatut d'Autonomia de la Comunitat Valenciana.  
- Promoure les actuacions i polítiques orientades a la plena igualtat i solidaritat entre comunitats autònomes.  
- La direcció i gestió de les polítiques de la Generalitat destinades a la promoció de l'autogovern i el seu desenrotllament.  
- Fomentar convenis de col·laboració orientats a la promoció, el coneixement, l'aprofundiment i la consolidació de l'autogovern.  
- Promoure i impulsar actuacions encaminades a revalorar i difondre les senyals d'identitat del poble valencià reconegudes en l'Estatut d'Autonomia, així com totes les iniciatives orientades a vetlar per la protecció i defensa de la identitat i els valors i interessos del poble valencià i el respecte a la diversitat cultural de la Comunitat Valenciana, en desplegament del que disposa l'article 12 de l'Estatut d'Autonomia.  
  
- Promoure i gestionar, en col·laboració amb la resta d'administracions públiques implicades, la formació ciutadana en els valors, patrimoni històric i cultural i tradicions del poble valencià sobre els quals s'establix el nostre autogovern, en especial fomentar la divulgació i investigació d'institucions tradicionals com el Tribunal de les Aigües de l'Horta de València.  
- Impulsar propostes encaminades a aconseguir una major presència i representació de la Comunitat Valenciana i els seus interessos en les institucions de l'Estat amb representació territorial.  
d) I, sota la responsabilitat de la Direcció General de Justícia:  
- Dirigir, impulsar, coordinar i executar les competències que han estat atribuïdes a la Generalitat en l'àmbit de l'Administració de Justícia, en aplicació de l'Estatut d'Autonomia, de la Llei Orgànica del Poder Judicial i de l'article 69.3 de la Llei del Consell, en particular les relatives a relacions amb la justícia, infraestructures judicials i gestió d'unitats, servicis tècnics de suport als òrgans jurisdiccionals, gestió de recursos humans, formació del personal al servici de l'administració de justícia, planificació de l'oficina judicial i justícia gratuïta.  
  
- Organitzar, executar i controlar la política de la Generalitat en matèria d'atenció a la víctima del delicte.  
- Implantar, desenrotllar i impulsar en tots els àmbits mesures encaminades a la desjudicialització de conflictes, així com mecanismes alternatius de resolució d'estos.  
- Dirigir, impulsar coordinar i executar les competències que han sigut atribuïdes en matèria de col·legis professionals, associacions, fundacions, unions de fet, registres i notariat.  
IV. La Federació de Folklore de la Comunitat Valenciana, d'acord amb el que disposen els seus estatuts, té per objecte la investigació, la promoció, protecció, reanimació, difusió i dignificació de tradicions en l'ensenyança i pràctica de la música, cors, dansa, cant i la resta de tradicions de la Comunitat Valenciana, donant suport tècnic i econòmic a totes les associacions federades principalment i a totes les altres associacions a les quals, encara que estiguen federades, s'acorde donar el dit suport.  
V. La Conselleria de Governació i Justícia i la Federació de Folklore de la Comunitat Valenciana poden col·laborar, des dels seus respectius àmbits d'actuació, en la realització d'activitats en matèries d'interés per als ciutadans i ciutadanes de la Comunitat Valenciana.   
Si, de conformitat amb els seus estatuts, la Federació de Folklore de la Comunitat Valenciana és una entitat l'objecte de la qual el constituïx la investigació, la promoció, protecció, reanimació, difusió i dignificació de tradicions en l'ensenyament i pràctica de la música, cors, dansa, cant i la resta de tradicions de la Comunitat Valenciana, la Conselleria de Governació i Justícia és el departament del Consell encarregat de posar en pràctica, impulsar, promoure i difondre les polítiques de la Generalitat en els àmbits que han quedat ressenyats anteriorment.  
Partint d'eixa complementarietat, s'estima que el present conveni és l'instrument idoni per a establir la col·laboració en la realització d'activitats de promoció, protecció, reanimació, difusió i dignificació de tradicions en l'ensenyament i pràctica de la música, cors, dansa, cant i la resta de tradicions de la Comunitat Valenciana, o amb qualsevol de les matèries que siguen d'interés d'ambdós institucions.  
Per raó de tot això, ambdós parts formalitzen este conveni marc de col·laboració d'acord amb les següents  
  
Clàusules  
  
Primera. Objecte  
Este conveni marc té per objecte la col·laboració entre la Generalitat, a través de la Conselleria de Governació i Justícia, i la Federació de Folklore de la Comunitat Valenciana, per a la realització d'activitats de promoció, protecció, reanimació, difusió i dignificació de tradicions en l'ensenyament i pràctica de la música, cors, dansa, cant i la resta de tradicions de la Comunitat Valenciana, o amb qualsevol de les matèries que siguen d'interés d'ambdós institucions.  
  
Segona. Desplegament del conveni marc  
1. La col·laboració entre la Generalitat i la Federació de Folklore de la Comunitat Valenciana es desenrotllarà per mitjà de projectes d'actuació concreta en què, en tot cas, es determinaran les finalitats proposades, les tasques i activitats a realitzar i els mitjans necessaris per a portar-los a cap.   
Els projectes esmentats podran consistir en la realització d'actuacions d'estudi, investigació, promoció i difusió com ara: elaboració de documents d'anàlisi; realització de trobades, jornades, seminaris i congressos; edició de publicacions, i qualssevol altres actuacions que estiguen relacionades amb l'objecte d'este conveni.  
2. La Generalitat, a través de la Conselleria de Governació i Justícia, podrà coadjuvar en l'organització i contribuir al finançament dels projectes d'actuació concreta de conformitat amb les consignacions pressupostàries que figuren en els pressupostos de la Generalitat. Això s'instrumentarà a través de convenis específics o de resolucions nominatives del conseller de Governació i Justícia, en les quals, a més de consignar-se el projecte, amb les especificacions a què es referix el paràgraf anterior, s'hi assenyalaran les aportacions financeres i les obligacions derivades de la normativa reguladora de les subvencions públiques.  
  
Tercera. Comissió mixta  
Per a l'adequat desplegament i seguiment del present conveni es constituirà una comissió mixta. Esta comissió estarà formada per una representació paritària de dos membres per cada part, designada a l'efecte per cada entitat, i tindrà com a funcions la programació, el seguiment i la valoració de les activitats derivades d'este conveni de col·laboració.  
  
Quarta. Termini de vigència  
Este conveni entrarà en vigor el dia de la seua firma i mantindrà la seua vigència per un termini de quatre anys.   
Transcorregut el termini de quatre anys, si no hi ha denúncia d'alguna de les parts, el conveni es prorrogarà tàcitament per períodes anuals.  
  
  
Quinta. Clàusula de no-increment del gasto  
L'aplicació i execució d'este conveni, incloent-hi a este efecte tots els actes jurídics que es puguen dictar per al seu desplegament o execució, no podrà tindre cap incidència en la dotació de tots i cada un dels capítols de gasto assignats a la Conselleria de Governació i Justícia, i en tot cas haurà de ser atesa amb els mitjans personals i materials del dit departament.  
  
Sexta. Finalització i causes d'extinció  
La vigència d'este conveni de col·laboració acabarà per finalització del termini de durada inicial o de les seues pròrrogues, si és el cas.  
A més, podrà extingir-se per qualsevol de les causes següents:  
a) Mutu acord de les parts.  
b) Per resolució unilateral de qualsevol de les parts, amb denúncia expressa prèvia i notificada per escrit a l'altra part amb una antelació almenys de tres mesos. En tot cas, les parts es comprometen de finalitzar el desenrotllament de les accions ja iniciades en el moment de notificació de la denúncia.  
Si es produïx la resolució anticipada del present conveni, s'hauran de concretar els efectes dels convenis específics que s'hagen subscrit per a desenrotllar-lo i que estiguen vigents en eixe moment.  
Sèptima. Règim jurídic del conveni  
El present conveni té caràcter administratiu i es regirà pel que establixen les seues clàusules o, a falta d'això, per allò que establix la normativa general. La resolució de les controvèrsies que pogueren plantejar-se sobre la interpretació i execució del present conveni hauran de resoldre's de mutu acord entre les parts, a través de la comissió mixta. Si no pot aconseguir-se el dit acord, les possibles controvèrsies hauran de ser resoltes, de conformitat amb el que disposa la Llei 29/1998, de 13 de juliol, reguladora de la Jurisdicció Contenciosa Administrativa.  
  
I, estant les parts d'acord amb el contingut d'este document, i perquè així conste i en prova de conformitat, és firmat per triplicat exemplar en el lloc i la data abans indicats.  
  
El conseller de Governació i Justícia: Serafín Castellano Gómez.  
El president de la Federació de Folklore de la Comunitat Valenciana: Manuel Camarasa Navalón.